Иван Вазов
Зелено

chitanka.info

Навред зелено: лесове,

гори, гори до кръгозора,

зелени чуки, долове,

в зеленина потъва взора;

в зелено къпят се очите,

в зелено къпи се душата,

смарагдени са планините

и сенките, и светлината.

Зелени красоти, омая!

Кипи живот във сила мощна.

Вред рай зелен! О, вред все тая

природа царствено-разкошна!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.